2019ની ચૂંટણી બાદ દેશમાં ચૂંટણી યોજાશે નહીં: સાક્ષી મહારાજ
નવગુજરાત સમય | Publish Date: Mar 15 2019 4:30PM
ઉત્તર પ્રદેશના ઉન્નાવના સાંસદ સાક્ષી મહારાજે જણાવ્યું છે કે, 2019ની ચૂંટણી દેશની છેલ્લી ચૂંટણી છે ત્યારબાદ 2024માં ચૂંટણી યોજાશે નહીં. તેમણે વડાપ્રધાન મોદીના વખાણ કરતા જણાવ્યું હતું કે, નરેન્દ્ર મોદી સમગ્ર વિશ્વના નેતા છે.
ઉન્નાવ શહેરમાં ગુરુવારે સાંજે પાર્ટીએ સમપર્ણ કાર્યક્રમનુ આયોજન કર્યું હતું. આ કાર્યક્રમમાં સાક્ષી મહારાજ પણ હાજર રહ્યા હતા. સાક્ષી મહારાજે જણાવ્યું હતું કે, કેટલાક લોકો પાર્ટીની છબિ ખરાબ કરવા માંગે છે. વર્ષ 2014માં મોદીની લહેર હતી પરંતુ વર્ષ 2019માં મોદીના નામની સુનામી છે. વિશ્વની કોઇપણ શક્તિ મોદીને વડાપ્રધાન બનતા રોકી શકે તેમ નથી. હવે જે ચૂંટણી થશે તે દેશની ચૂંટણી હશે. હું સન્યાસી છું અને જણાવી રહ્યો છું કે આ દેશની છેલ્લી ચૂંટણી છે. 2024માં દેશમાં ચૂંટણી થશે નહીં.
તેમણે ભાજપની જીતની ભવિષ્યવાણી કરતા જણાવ્યું હતું કે, અમે લોકો સંપૂર્ણ પ્રમાણિકતા અને સત્યનિષ્ઠાથી માત્ર ઉન્નાવમાં જ નહીં દેશના તમામ ભાગોમાં ભાજપને જીતાડવા માટે પ્રયત્ન કરીશું. મારા મતે પરિણામ પહેલા કરતા સારા આવશે. મને લાગે છે મારી ભવિષ્યવાણી સાચી હોઇ શકે છે.